Les directrius comunitàries sobre ajuts estatals al sector agrari i forestal 2007-2013 (2006/C 319/01) s'aplicaran a tots els ajuts estatals, atorgats a activitats de producció, transformació i comercialització de productes agrícoles, tenint en compte que la política comuna i els seus mètodes especials d'aplicació han d'atendre les característiques especifiques de les activitats agràries derivades de l'estructura inherent a l'agricultura mateixa i les disparitats estructurals i naturals entre les diferents regions, i que també s'ha de tenir present que quan calgui portar a terme adequacions es faci de forma gradual pel fet que l'activitat agrària constitueix un sector íntimament lligat a l'economia en el seu conjunt.
El Reglament CE 1698/2005, del Consell, de 20 de setembre, sobre l'ajut al desenvolupament rural a través del Fons Europeu Agrícola de Desenvolupament Rural (FEADER), considera que s'han de tenir en compte els objectius generals en matèria de cohesió econòmica i social establerts al Tractat, i contribuir a la seva consecució amb el foment de la transformació i comercialització de productes agraris, la introducció de noves tecnologies i innovacions, l'oferta de noves possibilitats de comercialització de productes agraris posant èmfasi en la qualitat, la millora de la protecció al medi ambient i la seguretat laboral, i centrar-se, com a norma general, en les petites i mitjanes empreses que són les més aptes per aportar valor afegit als productes locals, ja que en un context de competència creixent és important vetllar perquè els sectors agroalimentari i forestal puguin aprofitar oportunitats dels mercats mitjançant enfocaments amplis i innovadors en la creació de productes, processos i tecnologies.
La decisió del Consell 2006/144/CE, de 20 de febrer, sobre directrius estratègiques comunitàries de desenvolupament rural (DOUE L 55, de 25.2.2006), considera necessari actuar per assolir les prioritats de la comunitat, especialment en relació amb els objectius de desenvolupament sostenible, l'estratègia reformada de creixement i de creació d'ocupació.
Així mateix, la Llei 18/2002, de 5 de juliol, de cooperatives, estableix als articles 139, 140, 143, 145 i a la disposició addicional 1 la importància del moviment cooperatiu per al sector agrari i per al desenvolupament rural, i la necessitat d'adoptar mesures de foment i suport a les cooperatives per tal que puguin complir els seus objectius.
També el Parlament de Catalunya va aprovar a la Resolució 35/VI mesures per impulsar la cooperació i la formació al món agrari, que conté l'elaboració i l'execució d'un pla de suport i millora del sector cooperatiu, amb la finalitat de reforçar la competitivitat de les explotacions agràries catalanes.
La Federació de Cooperatives Agràries de Catalunya és una entitat sense ànim de lucre, subjecte als principis i les disposicions de la Llei 18/2002, de 5 de juliol, dotada de plena personalitat jurídica i que té com a finalitats la representació dels interessos generals dels socis, el manteniment i la divulgació dels principis del moviment cooperatiu i de serveis, l'assistència i les actuacions d'interès general per al cooperativisme agrari català.
Considerades les característiques de la Federació, es creu convenient destinar una de les línies d'ajut a fomentar les actuacions que dugui a terme aquesta entitat com a eix vertebrador del teixit agrari cooperatiu.
En aquest marc normatiu, el foment de la modernització i la concentració de les cooperatives i de l'oferta cooperativa a Catalunya ha de servir com a factor incentivador perquè contribueixi al desenvolupament del sector agroalimentari i representi un estímul en l'orientació econòmica i social de les cooperatives i les entitats associatives agràries, amb l'adopció de mesures per incrementar la dimensió econòmica i social de les cooperatives, restablir i potenciar la competitivitat de les cooperatives i les zones rurals, i facilitar el desenvolupament d'activitats econòmiques i socials, amb la millora de la qualitat, les condicions mediambientals i la capacitat de creació d'ocupació en l'àmbit rural com un element important per reforçar la posició del sector cooperatiu en la indústria agroalimentària i el comerç en el mercat interior i exterior.
El Departament d'Agricultura, Alimentació i Acció Rural (DAR) considera convenient establir ajuts incentivadors de la intercooperació amb la finalitat d'atendre durant l'any 2008 les actuacions d'integració i concentració de les cooperatives dintre del període de vigència de les directrius comunitàries sobre ajuts d'estat al sector agrari i forestal 2007-2013 (2006/C 319/01);
En conseqüència, valorada la conveniència de fomentar la modernització, la intercooperació i la concentració de les cooperatives agràries de Catalunya mitjançant l'aplicació de noves estratègies empresarials i comercials, així com les directrius comunitàries sobre ajuts estatals al sector agrari.
A proposta de la Direcció General d'Alimentació, Qualitat i Indústries Agroalimentàries, d'acord amb el que disposa el Decret legislatiu 3/2002, de 24 de desembre, pel qual s'aprova el text refós de la Llei de finances públiques de Catalunya i en ús de les atribucions que m'han estat conferides,
Aprovar les bases reguladores dels ajuts per al foment de la modernització, la intercooperació i la concentració de les cooperatives i altres entitats associatives agràries.
Les esmentades bases reguladores es publiquen a l'annex d'aquesta Ordre.
2.1 Convocar els ajuts destinats al foment de la concentració de les cooperatives i altres entitats associatives agràries de Catalunya per a l'any 2008.
Les actuacions objecte de subvenció es poden dur a terme durant l'any 2008, d'acord amb les bases reguladores que s'aproven a l'article 1 d'aquesta Ordre.
2.2 El termini de presentació de sol·licituds s'estableix des de l'endemà de la publicació d'aquesta Ordre al DOGC fins al dia 15 de setembre de 2008, inclòs.
2.3 Els ajuts establerts en aquest Ordre aniran a càrrec de l'anualitat 2008 de la partida pressupostària D/770170100/6160 dels pressupostos del Departament d'Agricultura, Alimentació i Acció Rural dotada amb un import màxim de 8.763.256,42 euros.
2.4 L'òrgan competent per a la tramitació del procediment és la Subdirecció General d'Indústries Agroalimentàries.
2.5 L'òrgan competent per dictar la resolució corresponent serà el director o la directora general d'Alimentació, Qualitat i Indústries Agroalimentàries.
2.6 La Comissió de valoració estarà constituïda pel subdirector o subdirectora general d'lndústries Agroalimentàries, pel subdirector o subdirectora general de Qualitat Agroalimentària i pel/per la cap del servei d'Indústries i Comercialització Agroalimentàries.
2.7 El termini màxim per emetre i notificar la resolució per escrit amb acusament de recepció serà de dos mesos comptat a partir de la data en què finalitza el termini de presentació de sol·licituds.
Si en aquest termini no s'ha dictat resolució expressa, s'entendrà que la sol·licitud ha estat desestimada.
2.8 Contra la resolució del director o la directora general d'Alimentació, Qualitat i Indústries Agroalimentàries, que no exhaureix la via administrativa, es podrà interposar recurs d'alçada davant el conseller o la consellera d'Agricultura, Alimentació i Acció Rural en el termini d'un mes comptat a partir de l'endemà de la notificació de la resolució, d'acord amb els articles 114 i 115 de la Llei 30/1992, de 26 de novembre, sens perjudici que se'n pugui interposar qualsevol altre que es consideri adient.
2.9 Els ajuts atorgats es publicaran al web http://www.gencat.cat/darp/ajuts.htm, fent ús dels mitjans electrònics establerts, i s'exposaran al tauler d'anuncis de les dependències del DAR.
En el supòsit d'ajuts d'un import superior a 3.000 euros es publicaran, a més, al Diari Oficial de la Generalitat de Catalunya.
El pagament dels ajuts corresponents a l'any 2008 queda condicionat a l'aprovació per part de la Comissió Europea d'aquest règim d'ajuts d'acord amb l'article 88.3 del Tractat CE, i s'haurà d'adaptar, si escau, als termes que estableixi la decisió de la Comissió Europea.
Barcelona, 21 de juliol de 2008
Bases reguladores.1 Objecte dels ajuts
Constitueix l'objecte dels ajuts que estableix aquesta Ordre el foment de la intercooperació i la concentració de les cooperatives agràries i les entitats associatives agràries, com a factor d'incentivació que contribueix al desenvolupament del sector agroalimentari i a incrementar la dimensió econòmica i social de les cooperatives, així com a restablir i potenciar la competitivitat de les cooperatives i de les zones rurals i facilitar el desenvolupament d'activitats econòmiques i socials amb l'adopció de mesures de modernització, de gestió empresarial i de comercialització..2 Activitats subvencionables i requisits
2.1 Processos d'integració cooperativa.
S'estableix una línia d'ajuts per fomentar la concentració i la modernització de l'oferta cooperativa dirigida a consolidar processos d'integració de cooperatives agràries per fusió per constitució, fusió per absorció o creació de nous grups cooperatius.
Aquests ajuts estan destinats a sufragar els costos inicials que resultin de la creació de la nova entitat, i són subvencionables les actuacions següents:
a) Despeses relatives als treballs preparatoris per a la constitució de l'entitat, així com les despeses relatives a l'elaboració de la seva escriptura de constitució i dels seus estatuts.
b) Despeses de personal administratiu, honoraris per serveis i assessorament tècnic.
c) Despeses corresponents al material d'oficina, inclosos ordinadors, programes informàtics i recursos telemàtics.
També podran tenir dret a aquests ajuts les entitats ja existents que mitjançant processos d'intercooperació hagin ampliat significativament les seves activitats.
En el cas d'ampliació de les activitats com a conseqüència de l'adhesió de nous socis, la seva expansió quantitativa haurà de ser almenys d'un 30% de les activitats de l'agrupació.
Queden excloses d'aquests ajuts les noves entitats, que resultin de la fusió per constitució, la fusió per absorció o tota creació de grups cooperatius a partir d'entitats ja existents, quan les entitats o les cooperatives que componen la nova entitat s'han beneficiat anteriorment d'ajuts inicials o de llançament d'activitats per cobrir les mateixes despeses elegibles durant els últims quatre anys.
Si alguna de les entitats participants a la nova entitat es va beneficiar d'aquests tipus d'ajuts anteriorment, només podrà concedir-se l'ajut a la nova entitat jurídica si l'ampliació del seu volum d'activitat implica un augment superior al 30% del volum de l'activitat de l'agrupació.
Si una entitat que participa en la concentració s'ha beneficiat d'un ajut anteriorment i realitza una ampliació del seu volum d'activitat, aquest augment superior al 30% haurà de provenir exclusivament de nova activitat.
A més, l'ajut es referirà només a l'augment del volum d'activitat o a la nova activitat.
Aquest augment d'activitat superior al 30% es comprovarà a partir dels comptes anuals de l'exercici anterior de les entitats que integren l'agrupació i del pla d'empresa conjunt presentat.
Queden excloses d'aquests ajuts les entitats que tinguin per objecte la gestió d'una o més explotacions agrícoles i les associacions d'auxili mutu així com els serveis de substitució i gestió agrari en l'explotació.
Tampoc es concediran ajuts a cooperatives o altres entitats associatives els objectius de les quals siguin incompatibles amb un reglament del Consell que estableixi una OCM.
2.2 Millora de la qualitat de la producció i dels serveis agroalimentaris i la comercialització de productes de qualitat.
S'estableix una línia d'ajuts per fomentar les actuacions que permetin la millora i l'adequació de la qualitat dels productes, dels serveis agroalimentaris i dels seus processos d'adaptació a les necessitats de les persones consumidores i que possibilitin l'augment del valor de la producció agrària.
Aquests ajuts estan destinats a sufragar les actuacions realitzades per a la millora de la qualitat, la reorientació de la producció o la conservació de l'entorn natural i, en concret, les següents:
2.2.1 Assistència tècnica externa subvencionable:
a) Realització d'estudis econòmics, estudis tècnics i de viabilitat.
b) Concepció i disseny de productes.
c) Despeses lligades a la introducció dels programes de garantia de qualitat.
d) Certificacions de qualitat d'organismes autoritzats.
e) Despeses d'assessorament i similars en relació amb serveis mediambientals i actuacions de protecció del medi ambient.
2.2.2 Despeses d'activitats d'informació i promoció en el marc de programes relatius a la qualitat dels aliments:
a) Realització de les activitats de promoció genèrica i informació dels productes en la mesura que no continguin missatges discriminatoris de productes substitutius.
b) Edició de material d'informació i divulgació.
2.3 Inversions per a la millora i adequació de l'estructura, els processos i els circuits comercials i de distribució agroalimentaris.
S'estableix una línia d'ajut per fomentar la modernització, la innovació, la millora i l'adequació de l'estructura, els processos i els circuits comercials i de distribució agroalimentaris.
Seran subvencionables les actuacions següents:
a) Construcció i adquisició de béns immobles, exclòs el valor del sòl.
No serà objecte d'aquest ajut l'adquisició de terrenys.
b) Adquisició de maquinària i d'equipaments nous, inclosos els programes informàtics.
c) Inversions en transferència tecnològica mitjançant l'adquisició de drets de patents, llicències o coneixements tècnics especialitzats.
2.4 Adequació dels recursos humans.
S'estableix una línia d'ajuts per a l'adequació dels recursos humans per a la millora de la gestió tecnicoeconòmica i per a la creació de nous llocs de treball o la promoció professional del personal.
Les actuacions objecte d'ajut són:
2.4.1 Assistència tècnica externa:
a) Realització d'estudis i diagnosi dels llocs de treball adequats a la nova situació.
b) Despeses de selecció de personal i auditories laborals.
c) Estudis d'adequació de càrregues i reducció de costos.
2.4.2 Despeses de contractació:
Contractació o promoció de personal especialitzat en els àmbits tècnic, comercial, econòmic i comptable, sempre que comporti la creació neta de llocs de treball.
En el supòsit d'amortització d'un lloc de treball abans de l'acabament del període subvencionable de tres anys, la persona beneficiària reintegrarà l'import de l'ajut percebut.
La concessió d'aquests ajuts a la contractació de personal per a la creació d'ocupació es limitarà a les empreses que puguin considerar-se petites i mitjanes empreses (en endavant pimes) d'acord amb la Recomanació 2003/361/CE, de 6 de maig de 2003.
2.5 Ajuts a la Federació de Cooperatives Agràries de Catalunya.
S'estableix una línia d'ajut per al foment de les actuacions que desenvolupi directament la Federació de Cooperatives Agràries de Catalunya en concepte de prestació d'assistència tècnica i serveis per a la gestió econòmica, l'assessorament i el suport tècnic, l'organització i la gestió empresarial de les entitats associatives agràries o dels seus socis, en el marc del conveni de col·laboració signat amb el DAR.
Les actuacions objecte de l'ajut són les següents:
a) Despeses d'assistència, assessoria i similars directament relacionades amb el cost dels serveis prestats per la Federació que s'esmenten a l'apartat anterior, que hauran de constar en una comptabilitat separada.
b) Despeses d'organització de programes de formació per a persones associades, i per a qui ocupa càrrecs de direcció o gerència de cooperatives i entitats associatives agràries..3 Entitats beneficiàries
3.1 Poden ser entitats beneficiàries dels ajuts que s'estableixen als apartats 2.1, 2.2, 2.3 i 2.4 d'aquestes bases les cooperatives agràries constituïdes legalment i les entitats associatives agràries que sota qualsevol fórmula jurídica, reconeguda en dret, estiguin formades o participades majoritàriament per cooperatives agràries, així com els nous grups cooperatius que resultin d'acords o concerts de col·laboració, i que compleixin els requisits següents:
Desenvolupar l'activitat subvencionada a Catalunya.
Disposar d'un pla de formació per a persones associades i per a qui ocupa càrrecs directius o de gerència i comprometre's a desenvolupar-lo.
Disposar d'un projecte de desenvolupament o un pla d'empresa que demostri la viabilitat econòmica de les actuacions proposades, d'acord amb l'avaluació de les perspectives i la sortida normal al mercat dels productes, així com el compliment de les normes mínimes en matèria de medi ambient, higiene, sanitat i benestar animal.
Que l'assemblea de la cooperativa o de l'entitat decideixi col·lectivament emprendre les actuacions previstes i mantenir-les per un període no inferior a cinc anys, comptat des de l'exercici pressupostari següent al de la data de concessió de l'ajut.
Disposar d'un informe sobre l'anàlisi econòmica i financera de la cooperativa.
Per als ajuts establerts a l'apartat 2.1 les entitats beneficiàries també hauran d'incloure en els seus estatuts les obligacions de les persones sòcies que s'especifiquen a continuació:
Comercialitzar la totalitat de la producció a través de l'entitat.
Romandre i participar en l'entitat un període mínim de cinc anys, així com notificar per escrit la intenció de causar baixa amb dotze mesos d'antelació, com a mínim.
Complir les regles comunes de producció i comercialització determinades per l'entitat, en particular en matèria de qualitat dels productes i la utilització de pràctiques ecològiques o altres pràctiques dirigides a la protecció del medi ambient, així com disposicions comunes sobre la comercialització de mercaderies i disposicions sobre la informació relativa als productes, en especial, en relació amb la collita i la disponibilitat.
3.2 La Federació de Cooperatives Agràries de Catalunya, beneficiària dels ajuts que estableix l'apartat 2.5 d'aquestes bases, haurà de complir els requisits següents:
Col·laborar amb el DAR en la prestació d'assessorament en la gestió tecnicoeconòmica de les entitats associatives agràries de Catalunya i en l'elaboració d'anàlisis i estudis de consultoria i assistència tècnica en el marc del foment de la millora de la competitivitat de les entitats agràries.
Presentar anualment, amb l'aprovació prèvia del DAR, un programa de formació per a les persones que ocupen càrrecs directius i de gerència de les cooperatives adequat a les característiques empresarials i a les necessitats sectorials de les entitats associatives catalanes i posar-lo a l'abast de les cooperatives i les entitats associatives agràries.
El compliment d'aquests requisits i les condicions que es determinen a la concessió de la subvenció estaran sotmeses als pactes reflectits en el conveni de col·laboració signat entre la Federació de Cooperatives Agràries de Catalunya i el DAR..4 Obligacions de les entitats beneficiàries:
a) Realitzar l'activitat per a la qual s'atorga la subvenció, així com assumir els compromisos que s'hi inclouen i acreditar-ho documentalment davant el DAR.
b) Facilitar tota la informació que se'ls requereixi i sotmetre's a les actuacions de comprovació que corresponen al DAR i a les de control de l'activitat econòmica i financera que corresponguin a la Intervenció General de la Generalitat i a la Sindicatura de Comptes o a d'altres òrgans competents, d'acord amb el que estableix el Decret legislatiu 3/2002, de 24 de desembre.
c) Les entitats beneficiàries, per rebre l'import de les subvencions, han d'estar al corrent de les obligacions tributàries i socials en el moment que el DAR realitzi les comprovacions corresponents de les seves obligacions tributàries amb l'Agència Estatal d'Administració Tributària i socials amb la Tresoreria General de la Seguretat Social, així com no tenir deutes de cap tipus amb la Generalitat de Catalunya..5 Tipus i quantia dels ajuts
5.1 La quantia dels ajuts que s'estableixen a l'apartat 2.1 d'aquestes bases tindrà caràcter decreixent de com a màxim el 80% dels costos corresponents el primer any d'actuació subvencionable, que es reduirà 20 punts percentuals els anys següents, i resultarà un ajut màxim del 80%, 60% i 40% durant els anys d'aplicació a l'actuació d'integració amb un límit màxim de 400.000 euros per entitat beneficiària per un període de cinc anys.
No es podrà subvencionar cap despesa transcorreguts cinc anys de la data efectiva de la integració cooperativa.
En cas d'ampliació d'activitats o de persones sòcies, l'ajut es limitarà a les despeses subvencionables derivades de les tasques addicionals assumides per l'entitat.
5.2 En el cas dels ajuts establerts als apartats 2.2.1 i 2.2.2, la quantia de l'ajut serà com a màxim el 50% de la despesa aprovada amb la limitació de 400.000 euros per entitat beneficiària distribuïts en un període de tres exercicis fiscals per cada línea d'ajut.
La quantia dels ajuts de les inversions que s'estableixen a l'apartat 2.3 d'aquestes bases és com a màxim del 40% de la inversió aprovada.
Per als ajuts d'assistència tècnica externa, apartat 2.4.1 d'aquestes bases, l'ajut serà com a màxim del 50% amb un límit de 100.000 euros en tres exercicis fiscals.
5.3 L'ajut establert a l'apartat 2.4.2 d'aquestes bases tindrà caràcter temporal per una durada no superior a tres anys d'actuació subvencionable i decreixent del 60%, 40% i 20% anual, del cost salarial corresponent, sense superar la xifra de 45.000 euros/any per lloc de treball.
Només se subvencionaran els contractes subscrits per temps indefinit.
Aquest ajut se subjecta al Reglament CE 1998/2006 de la Comissió, de 15 de desembre, relatiu a l'aplicació dels articles 87 i 88 del Tractat als ajuts de mínimis i, per tant, queda sotmès al límit de 200.000 euros per entitat beneficiària en un període de tres exercicis fiscals.
Aquest límit s'aplicarà independentment de la forma de l'ajut o de l'objectiu perseguit i indistintament de si l'ajut atorgat està finançat totalment o parcialment mitjançant recursos d'origen comunitari.
5.4 L'ajut que estableix l'apartat 2.5 d'aquestes bases té caràcter de subvenció directament aplicable a les despeses i les actuacions objecte de l'ajut fins a un màxim del 100% de la despesa aprovada, sense que la seva quantia total pugui excedir d'un màxim de 100.000 euros per entitat beneficiària i per un període de tres exercicis fiscals o eventualment limitar la quantia total al 50% dels costos subvencionables per a les pimes.
En cap cas la percepció de l'ajut podrà comportar una sobrecompensació a favor de la Federació de Cooperatives Agràries de Catalunya ni de les entitats associatives agràries individuals.
5.5 La quantia màxima destinada a aquests ajuts i l'aplicació pressupostària a la qual han d'imputar-se és la que es determinen a la convocatòria.
La determinació de la quantia dels ajuts es realitzarà en funció del nombre de sol·licituds i de les disponibilitats pressupostàries..6 Criteris de prioritat i d'atribució
6.1 Les subvencions s'atorgaran d'acord amb els imports que preveu l'apartat 5 d'aquestes bases.
Els expedients subvencionables es puntuaran en funció dels criteris de prioritat i barem següent:
a) La concentració cooperativa amb vinculació patrimonial i la creació de noves empreses per a la millora de la gestió, la qualitat dels productes, l'adequació de l'estructura, els processos i els circuits comercials de distribució agroalimentària: fins a 12 punts.
b) La creació de grups cooperatius per a la millora de la gestió, de la qualitat i la promoció i comercialització dels productes: fins a 8 punts.
c) La integració cooperativa per mitjà de convenis d'intercooperació per restablir o reforçar la competitivitat de les empreses amb el desenvolupament o l'ampliació de plans d'empresa amb l'objecte de millorar la gestió empresarial, introduir innovacions tecnològiques i de millora de la qualitat que possibiliti un augment de valor de la producció comercialitzada: fins a 6 punts.
d) La qualitat tècnica del projecte d'actuació a subvencionar o pla d'empresa a desenvolupar: fins a 5 punts.
e) La creació neta de llocs de treball, en general: fins a 3 punts.
La creació neta de llocs de treball per a dones, aturats i discapacitats: fins a 5 punts.
f) La promoció professional i manteniment dels llocs de treball, en general: fins a 2 punts.
La promoció professional i manteniment de llocs de treball de joves titulats de menys de trenta anys: fins a 3 punts.
g) L'interès socioeconòmic en l'àmbit sectorial i supracomarcal en el qual es dugui a terme la millora de la competitivitat: fins a 2 punts.
h) L'interès socioeconòmic en l'àmbit local i comarcal en el qual es dugui a terme l'actuació de millora de competitivitat: fins a 1,5 punts.
i) L'interès del pla de formació per a persones sòcies i directives: fins a 1,5 punts.
6.2 En cas que l'import total dels ajuts sol·licitats superi l'import màxim que estableix la convocatòria es reduiran els imports en funció dels criteris de prioritat que estableix l'apartat anterior, i la Comissió de valoració determinarà quina serà la puntuació mínima que han d'assolir els projectes per poder ser aprovats, així com el percentatge d'ajut a percebre, si escau..7 Incompatibilitats
7.1 Els ajuts recollits a l'apartat 2.4.2 d'aquestes bases, d'acord amb el que estableix el Reglament CE 1998/2006, de la Comissió, de 15 de desembre, sobre l'aplicació dels articles 87 i 88 del Tractat CE a les ajudes de mínimis, no es podran acumular amb cap altre ajut estatal, per les mateixes despeses subvencionables, si aquesta donés una intensitat superior a la que estableixen les circumstàncies concretes de cada cas en un reglament d'exempció per categories o en una decisió adoptada per la Comissió.
7.2 La resta d'ajuts concedits per aquesta Ordre són incompatibles amb qualsevol altre ajut públic concedit per la mateixa finalitat..8 Sol·licituds i documentació
8.1 Les sol·licituds es formalitzaran en l'imprès normalitzat T-1, que es podrà descarregar des del web http://www.gencat.cat/darp/ajuts.htm, es dirigiran al director o la directora general d'Alimentació, Qualitat i Indústries Agroalimentàries i es presentaran a qualsevol dels registres del DAR, preferentment, sens perjudici de fer ús de la resta de mitjans establerts a la Llei 30/1992, de 26 de novembre, en el termini màxim que determina la convocatòria.
8.2 A la sol·licitud s'adjuntarà la documentació següent:
8.2.1 Documentació a presentar:
a) Fotocòpia compulsada del NIF de l'entitat sol·licitant i DNI/NIF/NIE del representant legal.
b) Acreditació de la personalitat jurídica (acta o escriptura de constitució segellada) i fotocòpia dels estatuts socials de l'entitat sol·licitant.
En cas d'acció col·lectiva, pacte contractual atorgat davant notari.
c) Certificat de l'acord de l'assemblea on s'ha de fer constar la conformitat de realitzar les actuacions de foment de millora de la competitivitat i de mantenir aquestes actuacions per un període mínim de cinc anys i demanar l'acolliment d'aquestes actuacions als ajuts per al foment de la modernització i concentració de les cooperatives agràries i altres entitats associatives agràries.
També ha de constar la designació de la persona o persones que el signaran en representació de l'entitat sol·licitant.
d) Balanç i compte de resultats o les auditories dels tres últims exercicis degudament segellats pel registre corresponent.
e) Pla d'empresa o projecte d'actuació que demostri la viabilitat econòmica de les activitats proposades, el respecte a les normes mínimes en matèria de medi ambient i, si escau, higiene, salut i benestar dels animals i l'existència de sortida al mercat per als productes afectats per l'actuació.
Aquest pla d'empresa especificarà si el beneficiari és una pime, d'acord amb la Recomanació 2003/361/CE de la Comissió (DO L124, de 20.5.2003).
f) Informe de viabilitat econòmica realitzat per la Federació de Cooperatives Agràries de Catalunya o per altres empreses de reconeguda experiència en aquest àmbit.
g) L'imprès de sol·licitud inclourà les declaracions responsables següents que la persona sol·licitant haurà de ratificar mitjançant la signatura de la sol·licitud:
Que el compte corrent on s'ha d'ingressar l'import de l'ajut, que figura a la sol·licitud, pertany a l'entitat beneficiària de l'ajut.
Si és el primer cop que s'inicia una relació amb el DAR o han variat les dades des de la presentació del full de dades bancàries s'ha de presentar l'imprès EF-013.
Sobre altres ajuts de mínimis rebuts en els dos exercicis fiscals anteriors i durant l'exercici fiscal en curs, amb especificació de la quantia, la data d'atorgament i l'ens atorgant.
Que es disposa d'un pla de formació per a socis, òrgans rectors i directius i que es compromet a realitzar-lo.
No estar sotmès a les prohibicions que estableix l'article 13 de la Llei 38/2003, 17 de novembre.
Que l'entitat sol·licitant compleix la quota de reserva per a la integració social del personal discapacitat que estableix la legislació vigent.
h) Quan l'import de les inversions i/o actuacions subvencionables sigui superior a 30.000 euros en el cas de cost per execució d'obra, o de 12.000 euros en el cas de subministrament de béns d'equip, o prestació de serveis per empreses de consultoria o assistència tècnica, l'entitat sol·licitant haurà d'aportar com a mínim tres ofertes de tres proveïdors, prèviament a la contractació del compromís per a la prestació del servei o el lliurament del bé, llevat que per les característiques especials de les despeses subvencionables no hi hagi al mercat un nombre suficient d'entitats que el subministrin o el prestin.
L'elecció entre les ofertes presentades es realitzarà d'acord amb els criteris d'eficiència i economia i es justificarà expressament en una memòria quan l'elecció no recaigui en la proposta econòmica més avantatjosa.
i) Contracte de treball formalitzat dins l'any de la sol·licitud per als ajuts que s'estableixen a l'apartat 2.4.2 d'aquestes bases.
8.2.2 Les persones sol·licitants han de facilitar tota la documentació complementària que els requereixi el DAR.
8.2.3 No caldrà presentar la documentació que ja s'hagi presentat anteriorment al DAR, i de la qual no hagin variat les dades i continuïn vigents, circumstància que es farà constar a l'imprès de sol·licitud indicant en quin procediment es va aportar, així com la campanya o any i la unitat del DAR.
8.2.4 La presentació de l'ajut per part de la persona interessada comportarà l'autorització al DAR per obtenir els certificats a emetre per l'Agència Estatal d'Administració Tributària i per la Tresoreria General de la Seguretat Social, així com pel Departament d'Economia i Finances.
Si la persona sol·licitant denega expressament l'autorització, mitjançant l'imprès de sol·licitud, caldrà que aporti el certificat de què es tracti en el moment de la presentació de la sol·licitud o en el moment de justificació de l'ajut segons escaigui..9 Tramitació i resolució
9.1 El procediment de concessió de la subvenció serà el de concurrència competitiva.
9.2 L'òrgan competent per a la instrucció dels expedients és el que s'estableix a la convocatòria.
9.3 L'òrgan competent per dictar la resolució corresponent és el que s'estableix a la convocatòria i amb aquesta finalitat nomena una Comissió de valoració que és l'òrgan col·legiat per a la valoració de les sol·licituds presentades en aquesta convocatòria, constituïda pels membres que s'estableixen a la convocatòria.
9.4 La Comissió de valoració pot sol·licitar tants informes com consideri necessaris per a l'elaboració de la proposta de resolució.
9.5 Quan les sol·licituds subvencionables superin les disponibilitats pressupostàries, la Comissió de valoració determinarà l'assignació de pressupost, d'acord amb l'apartat 6 d'aquestes bases.
9.6 Atesos la documentació presentada i l'informe de la Comissió de valoració, l'òrgan instructor eleva la proposta de resolució corresponent a l'òrgan competent per emetre resolució, el qual procedeix a dictar la resolució sobre la concessió de l'ajut.
9.7 A la resolució hi figuraran, com a mínim, l'import màxim de l'ajut i les condicions que haurà de complir el beneficiari.
9.8 El termini màxim per emetre i notificar la resolució a l'entitat sol·licitant és el que s'estableixi a la convocatòria; si en aquest termini no s'ha dictat resolució expressa, s'entén que la sol·licitud ha estat desestimada.
En la mateixa resolució se li notificarà a l'entitat beneficiària pel que fa a l'apartat 2.4.2, que l'ajut està sotmès a norma de mínimis.
9.9 La resolució de concessió es pot modificar en cas d'alteració de les condicions que van determinar-ne l'atorgament..10 Requisits de les activitats, justificació i pagament
10.1 L'entitat beneficiària de la subvenció està obligada a justificar l'import total de l'actuació per a la qual se sol·licita l'ajut mitjançant la presentació de documents originals.
La justificació es materialitzarà en factures emeses i pagades dins l'any de la convocatòria.
La data límit per fer la tramesa de la justificació serà el 15 de febrer de 2009.
10.2 En cas de no justificar-se l'activitat i la despesa en el termini establert, es procedirà a deixar sense efecte la resolució de concessió.
10.3 El pagament de la subvenció es realitzarà amb la certificació prèvia dels òrgans competents del DAR, on consti que l'activitat s'ha dut a terme i ha estat degudament justificada..11 Invalidació de la resolució de concessió i reintegrament de les quantitats percebudes indegudament
11.1 Són causes de nul·litat de la resolució de concessió les que estableix l'article 36 de la Llei 38/2003, de 17 de novembre, general de subvencions.
11.2 El procediment de reintegrament de subvencions es regirà per les disposicions que estableix el Decret legislatiu 3/2002, de 24 de desembre, sens perjudici de les especialitats que s'estableixen a la Llei 38/2003, de 17 de novembre.
11.3 També procedirà al reintegrament de les quantitats percebudes i l'exigència de l'interès de demora corresponent des del moment del pagament de la subvenció fins a la data que s'acordi la procedència del reintegrament, en els casos que estableixen l'article 37 de la Llei 38/2003, de 17 de novembre, general de subvencions, l'article 99 del Decret legislatiu 3/2002, de 24 de desembre, i si se superen els límits que estableix el Reglament CE 1998/2006, de la Comissió, de 15 de desembre, sobre l'aplicació dels articles 87 i 88 del Tractat CE a les ajudes de mínimis (DOUE L379, de 28.12.2006)..12 Inspecció i control
El DAR té la facultat d'inspeccionar i controlar la destinació dels ajuts a què fa referència aquesta Ordre, així com el compliment de les condicions generals i particulars de la subvenció i, en general, de les finalitats per les quals fou concedida fins transcorreguts cinc anys comptats a partir de l'endemà de la data de notificació de la concessió de la subvenció..13 Infraccions i sancions
El règim d'infraccions i sancions es regularà d'acord amb el règim sancionador aplicable a aquesta línia d'ajuts que preveuen la Llei 38/2003, de 17 de novembre, general de subvencions, el Decret legislatiu 3/2002, de 24 de desembre, la Llei 30/1992, de 26 de novembre, i la resta de disposicions normatives que puguin ser aplicables.